
Til guttene mine


«Nei, fullt så ille er det ikke. Det er de uoffisielle styrkene – de irregulære Baker Street-styrkene …

De kan gå overalt, se alt, høre det alle sier …»

– ARTHUR CONAN DOYLE:
De fires tegn

Hvor har dere fått den underlige viten fra?

– Macbeth, I, iii (Inger Hagerups gjendiktning)

FORORD

Selv om det ellers i livet er helt foraktelig å bruke list og bedrag, så er det ærerikt og rosverdig å la dem komme til anvendelse i krig, og den som beseirer sin fiende med list og bedrag, bør æres like mye som den som slår ham med mannekraft.

– MACHIAVELLI,
Discorsi, bok III, kapittel XL
(Jon Bingens oversettelse)

DENNE BOKEN ER ET FORSØK på å rekonstruere, så nøyaktig som mulig, de beryktede bragdene til en gruppe spioner som tjenestegjorde for den hemmelige etterretningsorganisasjonen man kjenner under navnet British Security Coordination (BSC), som installerte seg i USA under den annen verdenskrig og fremdeles er en av de mest kontroversielle, sannsynligvis også en av de mest vellykkede, uoffisielle aksjonskampanjene i spionasjens historie. BSC-agentenes hensynsløse dobbeltspill er ikke uten presedens – krigsstratgier har inngått i krigføringens lange tradisjon siden den trojanske hest – men før Winston Churchill sendte William Stephenson, alias Intrepid, til USA som en del av sin plan om å tirre fienden til å handle, hadde aldri noen våget å mønstre en så stor skyggehær for å føre krig ved hjelp av sabotasje, propaganda og politisk undergraving. Som leder av BSC hadde Stephenson myndighet til å «å gjøre alt det som ikke ble gjort, og som ikke kunne gjøres åpenlyst», for å sikre Storbritannia hjelp og bekjempe fiendens planer på den vestlige halvkulen.

Våren 1942, da den flotte unge RAF-piloten Roald Dahl ankom Washington som luftattaché ved Den britiske ambassaden, var BSCs store nettverk av spioner allerede på plass og hadde etablert en oppsiktsvekkende effektiv propagandamaskin som fikk den offentlige amerikanske opinion til å gå inn for aktiv støtte til England. Dahl skulle snart bli fanget opp i det komplekse nettet av intriger som ble bestyrt av Stephenson, den legendariske kanadiske spionsjefen som utmanøvrerte FBI og Utenriksdepartementet og klarte å skape en omhyggelig strukturert hemmelig organisasjon som skulle svekke isolasjonistkreftene i USA og påvirke amerikansk politikk til Storbritannias fordel.

Dahl var høy, kjekk og intelligent og hadde det som skulle til for å bli en ideell agent. Han var en modig offiser som var blitt såret i kamp, så uimotståelig ut i uniform og var alt England kunne ha bedt om som en romantisk representant for den truede øya. I tillegg var han arrogant, idiosynkratisk og uforbederlig, og sannsynligvis det siste mennesket noen ville ha oppfattet som pålitelig nok til å bli betrodd en hemmelighet. Fremfor alt var Dahl en overlever. Når han havnet i vanskeligheter, var han listig nok til å gjøre seg nyttig for den britiske etterretningen, ved å forsyne den med sladder som beviste at han hadde teft for skandaler og forfatterens blikk for den knusende detaljen. Siden han allerede var ansatt ved den britiske ambassaden, var han utstyrt med den perfekte kamuflasjen, og hans ledige vidd og påfallende sjarm garanterte at han fikk fritt innpass i stuene – og soverommene – til de rike og mektige.

Dahl infiltrerte fort de øverste lagene i Washington-sosieteten, der han innsmigret seg hos innflytelsesrike krigstidsledere, fra Henry Wallace til Henry Morgenthau, trollbandt arvingen Evalyn Walsh McLean og forførte kongresskvinnen Clare Boothe Luce. Hans overordnede oppmuntret ham til å dyrke vennskap med viktige amerikanske utgivere, og Dahl ble en så nær venn av den texanske avismagnaten Charles Marsh at han praktisk talt ble tatt opp i familien. Som et resultat av hans gryende berømmelse som forfatter, gjorde man førstedamen Eleanor Roosevelt oppmerksom på ham, og snart var han en hyppig gjest i Det hvite hus, samt på presidentens landsted Hyde Park. Hele tiden mens han omgikkes den amerikanske eliten, rapporterte Dahl til kontaktene sine i BSC om alt han hørte og så.

Dahl og hans fargerike medkonspiratører – som Noël Coward, Ian Fleming, David Ogilvy og Ivar Bryce – var alle amatører og ble rekruttert fordi de hadde smarte hoder og forbindelser, ikke på grunn av reelle erfaringer i spionhåndverket. Disse «irregulære Baker Street-styrkene», som de ble døpt til ære for de skøyeraktige gateguttene som hjalp den berømte litterære detektiven Sherlock Holmes, var Churchills undergrunnshær i Amerika, en «usynlig festning» som skulle bidra til å avskjære fienden og sikre Englands seier. De plantet propaganda i amerikanske aviser, radiostasjoner og telegrambyråer, benyttet seg av ledende spaltister fra Drew Pearson til Walter Lippmann og Walter Winchell, trakasserte fremtredende isolasjonister og motstandere av New Deal, avslørte nazister og femtekolonnister og konspirerte mot de kreftene som motarbeidet britiske interesser.

Dette var riktignok ikke den mest ærerike måten å føre krig på, men Churchill var overbevist om at han ikke hadde noe alternativ – selve Storbritannias eksistens sto på spill. Vinteren 1940 var landet stilt overfor en grunnfestet fiende og var på randen av sammenbrudd. Nazistene feide over Europa og gjorde seg klare til invasjon. Storbritannias eneste håp om å overleve avhang av Amerikas assistanse, derfor ga Churchill – med stilltiende tillatelse fra president Roosevelt, som privat gikk inn for intervensjon, til tross for den overveldende offentlige motstanden – BSC beskjed om å gjøre alt som var mulig for å hale deres motvillige allierte med i krigen mot Tyskland.

BSC lyktes ikke bare i å forvirre og villede sine politiske fiender, men også i å manipulere politikken til sin største allierte i krigstid til Englands fordel. Ved å få Roosevelt til å opprette en transatlantisk etterretningsallianse i form av OSS, ledet av Londons «mann i Washington», William «Wild Bill» Donovan, gjorde Stephenson den amerikanske etterretningen til en lydig tjener for den britiske. Det er ikke overraskende at denne episoden i historien, som dannet grunnlaget for CIA, foreligger i mange versjoner, der Stephenson og BSC enten opptrer som helter eller skurker, avhengig av forfatternes tilknytning til enten den amerikanske eller britiske etterretningen og hvor mye de føler et moralsk ubehag i forbindelse med de tvilsomme aktivitetene og metodene deres. Siden Stephenson og troppene hans av falskspillere gikk uhørt langt i sine bestrebelser på å forvirre og beseire nazistene – et mål som, uansett hvor edelt det var, ikke nødvendigvis helliget midlene – ble BSC til bryderi for både Amerika og England, og beskyldt for å ha en dyster innflytelse på utenriksanliggender og for å gjøre forholdene mellom de to landene umåtelig mye vanskeligere i årene som fulgte.

Det er ingen ende på mysteriene, ryktene og den fiendtligsinnede kritikken som BSCs hemmelige operasjoner i Amerika fremdeles er innhyllet i. Til en viss grad er problemet en iboende del av selve etterretningstjenesten, hvor etterfølgerne alltid føler trang til å omskrive forgjengernes historie og omfatte alle som kom før dem med mistanke, slik at intet ry er trygt. Men det blir spesielt akutt når det gjelder BSC, som ble planlagt som en svart, eller uoffisiell, operasjon, på en slik måte at hvis noen av Stephensons gutter ble knepet, ville ingen vedkjenne seg dem. For hvert eneste skritt de tok, var de ytterst nøye med å skjule sine spor, både for å unngå at fienden fikk ferten av dem og for å hindre opprørte amerikanske ansatte i FBI og Utenriksdepartementet i å avsløre dem. I alt vesentlig betydde dette at de så å si ikke etterlot seg noen skriftlig dokumentasjon her i landet. De aktstykkene som måtte eksistere i de graderte arkivene til MI6 i London, har britene nektet å gjøre tilgjengelige.

Forholdet blir enda vanskeligere av at Stephenson begynte å sikre sitt ettermæle lenge før kampen var over, og han bestilte en rekke rapporter skrevet av hans egne håndplukkede offiserer – deriblant Dahl – for å garantere at bedriftene hans ikke skulle bli glemt på grunn av tidens gang eller sjalu kolleger. Rapportene er blitt samlet i en 536-siders bok med tittelen British Security Coordination: The Secret History of British Intelligence in the Americas, 1940–1945, og den blottlegger både dristigheten og bragdene til BSCs spionnettverk og den sjokkerende beredvilligheten den amerikanske pressen utviste med hensyn til å formidle utenlandsk propaganda som tok sikte på å føre USA ut i krig. Selv om deler av denne topphemmelige «offisielle historien» ble lekket opp gjennom årene, og sitert og feilsitert i talløse bøker og artikler, ble den ikke offentliggjort før i 1998, da St. Ermin’s Press fikk opphavsretten og utga den i England. Hvordan det graderte dokumentet ble skaffet til veie – var det en fotokopi av Sir Williams privateksemplar, slik det gikk rykter om, eller en av de få gjenværende originalbøkene? – og hvorvidt det virkelig foreligger i fullstendig, uforkortet utgave, er ennå ikke blitt avgjort. Utgivelsen inneholder følgende understrekning: «Denne boken blir ikke offisielt bifalt av Hennes majestets regjering.»

I løpet av de over femti årene denne hemmelige historien ble holdt tilbake, ble den en fristende gjenstand for spekulasjon, eller det den forhenværende CIA-funksjonæren og etterretningshistorikeren Thomas F. Troy beskrev som en slags «forbuden frukt». Så lenge den ikke forelå, var det gode tider for mer spennende og sensasjonspregede beretninger. Stephenson oppnådde en grenseløs berømmelse i etterkrigstiden – ikke i én, men i tre bøker som forega å røpe alt, en TV-dokumentar og en TV-film – noe som for alltid befestet myten om «superspionen» i folks fantasi og sparket i gang en voldsom debatt om de mer dramatiske påstandene hans og i hvilken grad han hadde spilt rollen som Churchills personlige representant i Amerika. Selv om seriøse historikere ikke setter spørsmålstegn ved hans betraktelige ytelser tidlig i krigen, på et tidspunkt da mange amerikanere trodde det var uunngåelig at Storbritannia ville bli beseiret av nazistene, har de som prøver å diskreditere de legendariske heltebragdene hans, beskyldt ham for å ta æren for andres arbeid og angrepet ham som en selvfremhevende svindler. Etter utgivelsen av den første boken, The Quiet American (1962), som ble skrevet av H. Montgomery Hyde, et medlem av BSC-staben hans, hadde Stephenson en rekke hjerneslag, men fortsatte likevel å la seg intervjue av reportere og forfattere. De overdrevne påstandene hans i bestselgeren fra 1976, A Man Called Intrepid, underminerte hans troverdighet ytterligere. Opp gjennom årene har hauger av bøker om amerikansk og britisk etterretning gransket denne ladede perioden på nytt, og hver av dem har stilt opp dokumenter, analysert sitater og rakket ned på tidligere fremstillinger for å slå til lyd for sine egne konklusjoner. En av de grundigste og mest stringente av disse er Troys Wild Bill and Intrepid, som prøver å forholde seg til spørsmålene og uoverensstemmelsene som har «avfødt stridigheter».

Det er vanskelig å skrive om en hemmelig operasjon, for ikke å snakke om en som fortsatt delvis ligger dekket av mørke i spionasjens skumle underverden. Jeg har bestrebet meg på å trekke teppet til side for en liten del av denne skyggeaktige episoden for å fortelle historien om unge Dahls fantastiske opplevelser som en av Stephensons «påvirkningsagenter» i Amerika. Oppgaven ble gjort adskillig lettere takket være oppdagelsen av en stor kasse med krigstidskorrespondanse mellom Dahl og Charles Marsh, som ble en av BSCs verdifulle kilder innen pressemiljøet, samt av en mengde med omhyggelig godt bevarte referater, memoranda, notater, arkiver og et utvalg av brevvekslingen med diverse andre personer. Jeg hadde også nytte av det overraskende store antallet førstehåndsberetninger om disse hendelsene som jeg klarte å snuse meg frem til, deriblant dagbøker, private erindringer og tallrike memoarer, i tillegg til publiserte og upubliserte intervjuer som ble gjort med mange av de viktigste involverte skikkelsene før de døde. Skjønt disse direkte kildene har den fordelen at de er usensurert, er de ikke blitt etterprøvd og verifisert. Derfor har jeg måttet gjennomgå et omfattende materiale som tidvis er motsetningsfylt, så i siste instans var enkelte hull ikke til å komme utenom, og slik merknadene redegjør for, var det en rekke unøyaktigheter som ikke lot seg forklare. For å kunne legge frem en fengende historie, og ikke måtte avbryte den med for mange advarende kommentarer, har jeg dessuten anvendt min egen dømmekraft angående sannhetsgehalten i enkelte av hendelsene som følger, og jeg ber på forhånd om unnskyldning hvis det viser seg at også jeg har mangfoldiggjort mytene underveis.

I den forbindelse bør det nevnes at spioner er notorisk upålitelige fortellere. Det ville kan hende være urettferdig å antyde at de er fødte løgnere alle sammen, men de har lettere for å lyve enn de fleste. Da krigen tok slutt, var BSC-agentene grundig skolert i å villede, tåkelegge og forføre – ferdigheter som utvilsomt bidro til deres suksess i det sivile liv. Alle hadde de spilt dette spillet så lenge og så godt at det ikke ville ha vært lett å stanse. Å forfalske kan være vanedannende; det er sikkert ingen tilfeldighet at tre av dem – Dahl, Fleming og Ogilvy – gjorde stor lykke som fabulatorer av et eller annet slag. Følgelig ville det være naivt å anta at hovedpersonene i historien noensinne var helt ærlige og åpenhjertige, selv i sine mest private brev og samtaler. Intervjuer som ble gitt lenge etterpå, er problematiske på sitt eget vis, på grunn av krigshelters tendens til å glemme plagsomme detaljer og forskjønne innsatsen de gjorde. Selv om de utrettet det de skulle for sitt land i nødens stund, kunne de, etter flere års refleksjoner i fredstid, forståelig nok ha blitt tilbakeholdne når det gjaldt å diskutere de mer ulekre aspektene ved de hemmelige oppdragene sine. Selv etter flere tiår var de fortsatt bundet av løftet om taushetsplikt, slik at selv de mest samvittighetsfulle blant dem kan ha ment det var nødvendig å utelate noen detaljer. Som Louis Franck, den rike belgiske bankieren som ble leder for BSCs avdeling for spesialoperasjoner, ofte minnet sine ansatte om: «Sannheten er en altfor dyrebar bekvemmelighet til å brukes bekymringsløst.»

